- 1.3.2.4 Die TSP maak die uitslag van die assessering aan die Kerkraad bekend.
- 1.3.2.5 Die Kerkraad gee die nodige dokumentasie en motivering aan die aansoeker om by die Streeksinode aan te meld.
- 1.3.2.6 Indien die Streeksinode bevind dat die aansoeker slaag, word die student na 'n Klassis gestuur om 'n tyd lank preekproewe te lewer, en om dan met hom te handel soos die Klassis stigtelik oordeel.

#### Besluit: Kennis geneem

- 2. Sake waaroor die Sinode besluit

##### Die Sinode keur riglyne (1) goed.

#### Besluit: Goedgekeur

- 2. Besluit waarteen beswaar aangeteken word
- 2.1 Algemeen

Dit was nie die bedoeling van Klassis KwaZulu-Natal Suid nie, en is ook nie van die Kerkraad van Pinetown om krities en afwysend te wees teenoor die prosedure wat aanvaar is deur die Algemene Sinode 2012 nie. Om orde te skep in die evaluering van KO, Art 8 aansoeke het nodig geword en die 2012 besluit was 'n goeie begin. Die oogmerk van hierdie beswaar is om die prosedure uit te brei, aan te vul en te verbeter. Dit is daarom ietwat met huiwering wat die tekortkominge van die 2012 besluit eers uitgelig word, as regverdiging vir die Sinode om die inhoud van die voorstel te oorweeg. Alhoewel die beswaargronde poog om afwykings aan te dui van die intensie en die inhoud van die Kerkorde, word sekere praktiese tekortkominge ook uitgelig as motivering waarom die Sinode die inhoud sal oorweeg van die voorstel om die prosedure en riglyne vir die evaluering van KO, art 8 aansoeke te verbeter.

- 2.2 Inleiding

Die evaluering van die prosedurele riglyne wat deur die Algemene Sinode 2012 goedgekeur is bring aan die lig dat die prosedure en riglyn nie die inhoud en gees van KO, art 8 weerspieël nie. Dit word hier opsommend gelys en dan bespreek as gronde vir die beswaar.

- 2.2.1 Die evalueringslas van KO, art 8 aansoeke word effektief verskuif van die kerke na die Teologies Skool Potchefstroom (Senaat en Kuratore);
- 2.2.2 In vergeleke met die inhoud en gees van KO, art 8 het die 2012 prosedure 'n ander balans tussen die toetsing van die gelyste buitengewone gawes se manifestering aan die een kant en die akademiese assessering aan die ander;
- 2.2.3 KO, art 8 bevat 'n periode van groei en ontwikkeling tot by preekvaardigheid nádat die manifestering van buitengewone gawes reeds bevestig is, maar in die 2012 prosedure word hierdie beoordeling van preekvaardigheid gekombineer met die evaluering van buitengewone gawes;
- 2.2.4 Die bydrae van al die rol spelers word nie duidelik gedefinieer in die 2012 prosedure nie.
- 2.3 Beswaargrond 1 - die balans van die evalueringslas

Die substansie en gees van KO, art 8 is dat die evaluering, eksaminering en besluit deur die kerke geneem word, naamlik die Klassis met die goedkeuring van die Streeksinode. Die 2012 prosedure erken die rol van die Kerkraad deur die evaluering of die aansoek meriete het, maar die rol van die Klassis word bykans ontneem. Alhoewel die prosedure aandui dat dit 'verstandig sal wees indien die Kerkraad ook die advies van die Klassis' sou vra, word dit nie as vereiste gestel nie. Sonder enige duidelikheid oor wat die evaluasie en getuienis van die Kerkraad behels om te oordeel of die aansoek meriete het of nie, is dit te verwagte dat heelwat aansoeke die TSP bereik as die eerste werklike toets van die gawes. Sonder die rol wat die Klassis kon speel in die bevestiging van die deeglikheid en begronding van die Kerkraad se oordeel, en om die manifestasie van buitengewone gawes deur hulle eie beoordeling te toets, sou die TSP belas word met aansoeke wat vroeër afgekeur kon word.

293